«Θα αγωνιστούμε μέχρι θανάτου» ανέφερε ο Σαϊφ αλ Ισλάμ Καντάφι
σε ηχητικό μήνυμα που μεταδόθηκε από τηλεοπτικό δίκτυο στη Συρία
Ένας από τους γιούς του πρώην ηγέτη της Λιβύης Μοαμάρ Καντάφι δήλωσε σε συριακό τηλεοπτικό δίκτυο το βράδυ της Τετάρτης ότι ό ίδιος βρίσκεται στα προάστια της Τρίπολης και ότι ο πατέρας του «είναι καλά». Ο Σαϊφ αλ Ισλάμ υποσχέθηκε ότι αυτός και άλλα μέλη της οικογένειας του θα αγωνιστούν μέχρι θανάτου και ότι κανένας τους δεν θα παραδοθεί. Όπως είπε το ηθικό τον μαχητών του κ. Καντάφι είναι υψηλό. Το ηχητικό μήνυμα μεταδόθηκε λίγο μετά από σχόλιο άλλου γιου του Καντάφι, του Αλ Σάντι, που ανέφερε ότι είναι έτοιμος να μεσολαβήσει σε συνομιλίες με τις αντικανταφικές δυνάμεις προκειμένου να σταματήσει η αιματοχυσία. Εν τω μεταξύ, διπλωμάτες της Ευρωπαϊκής Ένωσης ανέφεραν ότι το εμπάργκο που έχει εφαρμοστεί στα λιμάνια της Λιβύης, σε πετρελαϊκές εταιρείες και αρκετές άλλες οντότητες εκεί θα αρθεί το αργότερο μέχρι την Παρασκευή. Οι 27 χώρες-μέλη της ΕΕ κατέληξαν σε προκαταρτική συμφωνία την Τετάρτη σε μια προσπάθεια να βοηθήσουν το Εθνικό Μεταβατικό Συμβούλιο της Λιβύης να ξεκινήσει κανονικές οικονομικές δραστηριότητες. Οι διπλωμάτες ανέφεραν ότι αναμένουν την τελική συμφωνία την Πέμπτη. Εξ άλλου, η Γαλλία ζήτησε από την Επιτροπή Κυρώσεων του Συμβουλίου Ασφαλείας των ΗΕ να επιτρέψει στο Παρίσι να αποδεσμεύσει περισσότερα από 2 δισεκατομμύρια δολάρια από παγωμένους λογαριασμούς της Λιβύης. Η Επιτροπή Κυρώσεων έχει ήδη εγκρίνει ανάλογα αιτήματα από τη Βρετανία και τις ΗΠΑ, αποδεσμεύοντας περισσότερα από 3 δισεκατομμύρια δολάρια που βρίσκονταν σε παγωμένους λιβυκούς λογαριασμούς για να χρησιμοποιηθούν σε άμεσες ανθρωπιστικές ανάγκες της χώρας. Στη Λιβύη, χιλιάδες κόσμος γιόρτασε το τέλος του Ραμαζανιού στην κεντρική πλατεία της Τρίπολης, ενώ οι προσωρινές αρχές της χώρας πιέζουν τις δυνάμεις που παραμένουν πιστές στο Μοαμάρ Καντάφι στην πόλη Σύρτη, να παραδοθούν.